IES Felanitx

L'IES Felanitx és un centre educatiu d'educació secundària situat a la ciutat de Felanitx, a Mallorca, que imparteix educació secundària obligatòria, batxillerat (totes les modalitats) i formació professional (famílies professionals Agrària, Electricitat i Electrònica, Administració i Gestió, Serveis socioculturals i a la Comunitat i Hoteleria i Turisme). El nombre d'alumnes que hi cursen estudis oscil·la al voltant dels mil, amb més de cent quaranta docents. Els alumnes d'ESO procedeixen majoritàriament dels nuclis del municipi de Felanitx: Felanitx, s'Horta, Portocolom, Cas Concos, es Carritxó i altres llogarets. Els centres de primària adscrits són els CEIP Inspector Joan Capó, Reina Sofia, s'Algar i Migjorn. A la secundària postobligatòria s'hi afegeixen alumnes procedents del Col·legi concertat Es Lledoner. Tanmateix, el centre rep alumnes d'altres indrets que s'han interessat específicament pels estudis impartits. A finals del segle xx, als alumnes autòctons catalanoparlants i als alumnes peninsulars –sobretot d'origen extremeny– castellanoparlants o gairebé bilingües, s'hi afegiren alumnes d'altres països de la Comunitat Europea (alemanys, francesos...). Des de principis del segle xix, a poc a poc, s'ha incrementat el nombre d'alumnes extracomunitaris (magrebins, hispanoamericans i d'Europa de l'Est). Dins aquest darrer grup, destaquen, pel seu nombre, els alumnes procedents del Marroc, sobretot a l'ESO. Història L'origen d’aquest institut el trobam l’any 1950, moment en el qual fou creat l’Institut Laboral. Tanmateix, durant la 2a República, de l’any 1933 al 1937, existí l’Institut Elemental, que fou substituït per un Col·legi Municipal que perdurà fins a l’any 1970. El 15 de novembre de l’any 1950, en una de les aules de l’edifici de l'Estació Enològica, es realitzà la inauguració oficial del Centro de Enseñanza Media y Profesional de Modalidad Agrícola y Ganadera de Felanitx, essent batle de Felanitx, Miquel Antich. El seu primer director fou l'enginyer agrònom Joan Cabot. Fou el primer Institut Laboral de les Illes Balears, coincidint amb la creació dels primers centres d’aquest tipus a l’Estat. En aquell any només hi havia tres centres educatius de secundària a Mallorca, tots a Palma, l'IES Ramon Llull (1916), l'IES Politècnic (1932) i l'IES Joan Alcover (1942). En el seu primer curs, les classes es varen dur a terme a l’Estació Enològica i, a partir del segon curs i fins al curs 1973-74, a l’edifici on actualment s'hi troba el Col·legi d'Educació Infantil i Primària Inspector Joan Capó. Posteriorment, amb la llei del 8 d’abril de 1967 es varen substituir progressivament els estudis de batxillerat laboral per altres de batxillerat tècnic i l'institut rebé el nom d'Instituto Técnico de Enseñanza Media Vírgen de San Salvador. Pocs anys després, aquests estudis foren suprimits per la Llei General d'Educació de 1970 i substituïts per estudis de Batxillerat Unificat Polivalent (BUP) i pel Curs d'Orientació Universitària (COU). Amb el pas dels anys, l’increment d’alumnat i la necessitat de millors infraestructures varen conduir a la construcció de l’edifici actual, situat a la Camada Reial, entre les carreteres de Petra (Ma-5110) i Porreres (Ma-5100), en els terrenys agrícoles del camp de pràctiques del mateix centre. Entrà en funcionament el curs 1973-74 i, a partir del curs 1974-75, fou autoritzat a impartir els ensenyaments de Formació Professional de les branques d’administratiu, metall i electricitat. El 1975 rebé el nom d'Instituto Nacional de Bachillerato mixto de Felanitx. A partir del següent curs els estudis de formació professional passaren a dependre d’una secció de Formació Professional, dirigida per un professor delegat que depenia orgànicament del director de l’Institut i funcionalment de l’Escola d’Aprenentatge Industrial de Manacor. El 1976 rebé el nom d'Instituto Nacional de Bachillerato mixto Vírgen de San Salvador. Amb el pas dels anys, el centre continuà evolucionant i adaptant-se a les necessitats educatives del moment. Així, durant el curs 1985-86, la secció es convertí en l’Institut de Formació Professional de Felanitx moment en el qual convivien en un mateix edifici dos instituts diferents, i l’alumnat provenia dels municipis de Campos, Porreres, Santanyí, Ses Salines i Felanitx, ja que era l’únic centre d’ensenyament mitjà de tot el sud-est de Mallorca. Amb l’arribada de la LOGSE, a principis dels anys noranta, en el curs 1993-94 s'unificà l’institut de batxillerat i l’Institut de Formació Professional en un sol centre educatiu, que adoptà el nom d’Institut d’Educació Secundària Mare de Déu de Sant Salvador i s’implantà de manera anticipada l'Educació Secundària Obligatòria (ESO), així com el nou batxillerat LOGSE, els cicles formatius i els programes d’iniciació professional. Més endavant, al curs 1998-99, el Consell Escolar acordà canviar el nom del centre a l'actual IES Felanitx. Només un curs més tard, al curs 1999-00 s’incorporà al centre el primer cicle d’ESO, amb alumnat procedent de les escoles del terme municipal de Felanitx. Aquesta ampliació fou possible gràcies a la disminució d’alumnes en altres etapes educatives, una conseqüència directa de la creació dels IES Damià Huguet a Campos i IES Santanyí a Santanyí, que començaven a atendre part de l’alumnat que anteriorment cursava els estudis a Felanitx. Entre el 2001 i el 2002 es realitzà una important remodelació a totes les seves instal·lacions. En un dels seus gimnasos s'hi conserva un mural del pintor Miquel Barceló, realitzat durant els anys que en fou alumne. Directors Joan Cabot Picornell (1950-52). Antoni Aguiló Valentí (1952-70). Bartomeu Rosselló Martí (1970-73). Guillem Obrador Arnau (1973-86). Antoni Bonet Burguera (1986-92). Laura Cantón Fernández (1992-97). Catalina Bennàsar Adrover (1997-99). Pere Coves Vicenç (1999-2010). Nicolau Jaume Barceló Monserrat (2010-14). Pere Coves Vicenç (2014-2016). Maria Barceló Vidal (2016-). Alumnes destacats Miquel Barceló Artigues, artista plàstic. Nadal Batle Nicolau, matemàtic, rector de la UIB. Cosme Bonet Bonet, polític del PSIB-PSOE, senador, conseller del Consell Insular de Mallorca. Mariona Caldentey Oliver, futbolista. Marcus Cooper Walz, piragüista, medalla d'or olímpica. Pere Estelrich Massutí, matemàtic, musicòleg i periodista. Llorenç Galmés Verger, polític del PP, president del Consell Insular de Mallorca. Mercedes Garrido Rodríguez, política del PSIB-PSOE, consellera del Govern de les Illes Balears i del Consell Insular de Mallorca. Maria del Mar Grimalt i Pomar, cantant. Maria Hein Puig, cantant, compositora i productora. Glòria Julià Estelrich, poeta i música. Gabriel Mestre Oliver, escriptor, pintor, dibuixant i activista cultural. Bartomeu Monserrat Sánchez, físic. Francisca Mora Veny, política de Proposta per les Illes, presidenta del partit, consellera del Govern de les Illes Balears, batlessa de Porreres. Antoni Peña Picó, atleta. Arnau Pons Roig, poeta. Bàrbara Sagrera Antich, filòloga. Miquel Vicenç Sebastian Llambias, pintor. Catalina Soler Torres, política del PP, batlessa de Felanitx, senadora. Llorenç Valverde Garcia, matemàtic i informàtic. Docents Germà Coll Mesquida. Bàrbara Duran Bordoy. Miquel Vicenç Sebastian Llambias. Referències Enllaços externs Acte de celebració del 75è aniversari a Felanitx.tv (15 de novembre de 2025). Acte de celebració del 75è aniversari a IB3. (15 de novembre de 2025).